Joona ”Serral” Sotala teki aiemmin tänä vuonna historiaa voittamalla ensimmäisenä länsimaisena pelaajana StarCraft 2:n maailmanmestaruuden.

Sotalan poikkeuksellinen menestys perinteisesti Etelä-Korealaisten hallitsemassa lajissa on noteerattu myös yhdysvaltalaisen ESPN:n toimesta. ESPN nimesikin Sotalan maailmanmestaruuden vuoden 2018 hienoimmaksi esports-hetkeksi.

”Suomalaispelaajan voitto ei ollut tuhkimotarina. Sen sijaan hän oli maailman paras pelaaja ja hän pelasi sen mukaisesti”, ESPN tiivistää.

Suomessa Urheilugaala nimesi Sotalan voiton ehdolle vuoden sykähdyttävimmän urheiluhetken palkintoa varten. Kyseessä on Urheilugaalan kenties arvostetuin palkinto ja muita ehdolle nimettyjä urheiluhetkiä ovat muun muassa Iivo Niskasen 50km olympiavoitto sekä Petra Ollin MM-kulta painissa.